Når det i debatten op til folkeafstemningen 3.12. anføres, at vi med et ja giver Folketinget beføjelse til fremtidig afgivelse af suverænitet uden at høre befolkningen, er svaret, at årtiers erfaring viser, at regeringen og Folketinget altid har respekteret vælgernes afgørelser.

Aktuelt drejer det sig om en fælleseuropæisk asylpolitik. I mine øjne den mest sympatiske virkning af en afskaffelse af retsforbeholdet, som endda ifølge meningsmålingerne støttes af et pænt flertal i befolkningen. Men det er udtrykkelig undtaget i afstemningstemaet! Lad det ligge i denne sammenhæng.

Mit ærinde er myten om respekten for vælgernes afgørelser, som ikke bare fremføres af ja-politikerne, men også af de politiske kandestøbere i diverse tv-magasiner. Hvordan forklarer man så, at regering og Folketing uden at spørge befolkningen har forpligtet Danmark på nogle EU-krav, som befolkningen hele tre gange har afvist ved folkeafstemning?